Unión del Pueblo Navarro (UPN) talde parlamentarioari atxikitako foru parlamentari Marta Álvarez Alonso andreak idatziz erantzuteko galdera egin du Oronoz Mugairiko hiriarteko autobus aldageltokiari buruz (11-24/PES-00215). Hona hemen Nafarroako Gobernuko Lurralde Kohesiorako kontseilariak ematen duen informazioa:

Oronoz Mugairiko hiriarteko autobus aldageltokian gauzatu diren irisgarritasun neurri nagusiak hauexek dira: geltokiak dituen elementuan egokitzea, eta, bereziki, irisgarritasun irizpideak betetzeko eraikitako oinezkoentzako bideak, Garraioetako, Mugikortasuneko eta Hiri Agendako Ministerioaren “espazio publiko urbanizatuetako irisgarritasunaren gida v.1.0” eta “Madrilgo Udalaren Espazio Publiko Urbanizatuetako Irisgarritasunaren Gida - 2022ko bertsioa” deritzen eskulibururi jarraikiz.

Obra proiektuak jadanik jasotzen zituen irisgarritasuneko minimoak, eta obra fasean berrikusi egin da, elementu horietako batzuk egokitu eta hobetzeko, betiere irisgarritasun hori hobetzeko xedez.

Irisgarritasuna hobetzeko jarduketen aurrekontua obra proiektuan dago banakatuta, bai eta ondorengoko ziurtapenetan ere, eta ez da aurrekontuan gehikuntzarik egon. Nola proiektua hala obra amaierako ziurtagiria eskuragarri daude gure departamentuan, interesekoa izatekotan. Hitzordua eskatzen ahal duzu eta dokumentuok eskuratzeko aukera emanen dizugu gure instalazioetan.

Obra egikaritu da adjudikazio aurrekontuko % 6 aurreztuta.

Proiektatutakoarekin batera, komun auto-garbigarria instalatu da autobus geralekuko erabiltzaileentzat, nahiz eta proiektuan aurreikusita ez egon, eta 62.200 euroko kostua izan du (BEZa barne). Jarduketa hori Oronozko Udalak eskatu zuen eta berebiziko osagarritzat jo zen aldageltokiak behar bezala funtzionatzeko, batez ere gogoan izanda autobusa erabiltzen ahal duten adinekoak eta desgaitasunen bat dutenak; izan ere, komun horrek gurpil-aulkiaren erabiltzaileek behar dituzten tamaina eta elementu egokituak ditu, baita ahozko jarraibideak ere itsuei laguntzeko. Aurrez azaldu dugunez, jarduketa horrek ez du gehikuntza ekonomikorik ekarri adjudikaziorako.

Bestalde, mantentze lanetarako infiltrazio baltsara sarbidea emateko beharra aprobetxatuta, bide hori metro batzuk luzatu da, horri esker oinezkoentzako bide seguru bat izateko Bertizko Jaurerrira iristeko. Bide hori gasolindegiaren atzetik pasako da, parkea bisitatzen dutenentzako arriskua minimizatzeko; izan ere, gaur egunera arte herriko gasolindegiaren aurretik pasatu behar zuten, eta errepideko bazterbidetik ibili oinezkoentzako ezein egokitzapenik edota seinaleztapenik gabe. Jarduketa hori proiektuko prezioetan egin da eta ez du obraren adjudikazio-aurrekontuan gehikuntzarik ekarri. Hobekuntza horiek egin ahal izan dira proiektuan jasotako zerbitzuen berritze batzuk ez direlako beharrezkoak izan proiektatutako obra egikaritzeko.

Azken batean, irisgarritasun unibertsala lortzeko xedez, orok modu autonomoan eta aukera berdintasunean parte hartu ahal izateko, jarduketa hauek egin dira, beste batzuen artean, irisgarritasuneko hiru motetan sailkatuta:

* Irisgarritasun fisikoa:
	+ Irisgarritasunaren araudiak ezarritako gutxienekoaz gaindiko zabalera espaloietan.
	+ Oinezkoentzako bide jarraituak eta trazatuan oztoporik ez dutenak (zakarrontziak, luminariak, seinaleak eta abar lorategi eremuetara aldatu dira posible izan denean).
	+ Espaloiak beheratzea gurutzaduretan oinezkoentzako pasabideetarantz, irisgarritasunaren araudietan ezarritako maldak betetzeko.
	+ Komun irisgarria % 100ean: Komuna instalatu da, sarbidea espaloiaren mailan duena, eta sarbidearen nahiz barneko tamaina eta hesiak gurpil-aulkiaren erabiltzaileentzako egokituak dituena.
	+ Bertizera sartzeko bide berria, trafiko eremuetatik bereizia, zeinera aldageltokiko espaloietatik iristen baita desnibelik eta oztoporik gabe.
* Irisgarritasun sentsoriala:
	+ Oinezkoen ibilbideak eta espaloietako beheraguneak oinezkoen pasabideetarantz, askotariko kolore eta egituratako baldosa podotaktilekin eginak, zonaren eta itsuari helarazi nahi zaizkion jarraibideen arabera (takodun baldosa gorriarekin egindako oinezkoen ibilbideen gida eta oinezkoentzako pasabide beheratu baldosa gorri botoidunen gida).
	+ Ahozko jarraibideak ematen dituen komuna, itsuek ez ezik, erabiltzaile orok erraz uler dezaten.
	+ Aldageltokiaren eremu osoan eta markesinan argiztapen egokia eta osoa ezartzea.
* Irisgarritasun kognitiboa:

• Seinale bertikalak, ibilgailuen trafikoa eta oinezkoen zirkulazioa antolatzeko. Batez ere piktogramak, erraz ulertzen laguntzeko.

Informazio panelak ere jarri dira aldageltokiaren eremu bakoitzaren erabilera ezagutarazteko, bai eta minusbaliatuentzat erreserbatutako plazena eta Bertizera sartzeko ibilbidearen adierazpena ere, testua eta piktograma konbinatzen dituzten seinale mistoak erabilita.

• Zoladura gaineko piktogramak, taxi geralekuak argi eta garbi adierazteko, bai eta aldageltokiaren eremuan ibilgailuen trafikoa antolatzearekin lotutako beste alderdi batzuk ere.

Hori guztia jakinarazten dizut, Nafarroako Parlamentuko Erregelamenduaren 215. artikuluan xedatutakoa betez. Horrez gain, datuak babesteko legedian ezarritakoarekin bat, Nafarroako Parlamentuko Erregelamenduaren 14. artikuluan jasotako xedeetarako soilik erabiltzen ahalko da emandako edukia, eta betebeharra egonen da Datu pertsonalak babesteari eta eskubide digitalak bermatzeari buruzko abenduaren 5eko 3/2018 Lege Organikoan ezarritakoari men egiteko.

Iruñean, 2024ko maiatzaren 27an.

Lurralde Kohesiorako kontseilaria: Óscar Chivite Cornago